XXXIX.  Ecclesiam de Revigne et aliis bonis, donationibus decimis datis, acquisitis vel acquirendis Ecclesiae S. Joannis Kaltenbornensis confirmat.   (Laterani, Jan. 29.) [  Thuringia sacra,  307.]
Author: Anastasius IV

ANASTASIUS episcopus, servus servorum Dei, dilectis filiis GODESCALCO praeposito ejusque fratribus in ecclesia S. Joannis Evangelistae de Kaldenbrunn canonicam vitam professis tam praesentibus quam futuris in perpetuam memoriam.

Sicut sacrorum canonum docet auctoritas, tribus ex causis loca sanctorum mutanda sunt, quarum utique duas bonae memoriae Otto quondam Halberstadensis episcopus in causa ecclesiae de Revigne intervenire cognoscens scilicet incommoditatem loci et importunitatem praedonum ob majorem fructum divini servitii communi fratrum assensu praedia praefatae ecclesiae in Kaltenbrunn transtulit et mutavit. Nos igitur, quorum praecipue interest ea quae a fratribus nostris fiunt, rationabiliter roborare, et pia desideria opportunis adminiculis confovere, eamdem mutationem praedictis ex causis factam praesenti decreto firmamus et futuris temporibus ratam monere sancimus. Praedecessorum quoque nostrorum beatae memoriae Calixti, Honorii, Innocentii et Eugenii Romanorum pontificum vestigiis inhaerentes, canonicae vitae ordinem, quem in eadem ecclesia professi estis, perpetuis temporibus ibidem observari statuimus, eumdemque locum cum suis omnibus pertinentiis sub beati Petri patrocinio communimus. Quaecunque praeterea possessiones, quaecunque bona a nobilibus viris Hermanno atque Wichmanno vel a quibuscunque fidelibus de suo jure eidem loco legitime collata sunt, sive in futurum, largiente Deo, juste et canonice conferri contigerit, firma semper vobis vestrisque successoribus et inconvulsa permaneant. Decimas etiam quas Rainardus, Otto et Udelricus Halberstadensis episcopi ecclesiae vestrae concessisse noscuntur, vobis et per vos ipsi ecclesiae favoris nostri robore confirmamus. Obeunte vero te ejusdem loci proposito, vel tuorum quolibet successorum, nullis ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Deum et Beati Augustini Regulam providerint eligendum. Decernimus ergo, ut nulli omnino hominum liceat praedictam ecclesiam temere perturbare aut ejus possessiones auferre, vel ablatas retinere, minuere, seu quibuslibet temerariis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et Halberstadensis episcopi canonica justitia. Si qua igitur in futurum ecclesiastica saecularisve persona, etc. Ego Anastasius catholicae Ecclesiae episcopus Ego Otto diac. card S. Georgii ad Velum Aureum. Ego Gregor. presb. card. tit. Calixti. Ego Guido presb. card. tit. S. Crysogoni. Ego Gregor. diac. card. S. Angeli. Ego Aribertus presb. card. tit. S. Anastasiae. Ego Octavianus presb. card. tit. S. Caeciliae. Ego Joannes presb. card. SS. Joannis et Pauli tit. Pammachii. Ego Hugo Ostiensis episcopus. Datum Laterani, per manum Rolandi sanctae Romanae Ecclesiae presb. card. et cancell. VI Kal. Februar., indictione II, Incarnationis Dominicae anno 1153, pontificatus vero domni Anastasii papae anno primo.